Awit saking wontên wara-wara ingkang makatên punika, makatên ugi angèngêti utamaning panggalih dalêm, dados saking pangintên kula tamtu botên sakêdhik ingkang sumêdya badhe damêl pahargyan, amargi kajawi nama dipun wêngani, sayêktosipun sampeyan dalêm ingkang wicaksana dipun pahargya punika sampun mungguh sangêt, amargi tiyang limrah kemawon, umur 72 taun punika nama sampun angsal ganjaraning Pangeran, môngka tumrap sarira dalêm jumênêng nata, sugih putra santana, sugih mitra liyan praja nata ingkang agêng-agêng, dhasar panggalih dalêm namung sarwa utama, dados sawêga namung kaalapan barkahipun kemawon sampun pantês sangêt, mila kula inggih sagêd namtokakên, tamtu botên sakêdhik ingkang sami badhe mahargya.